Pura Tamba Waras

Pura Tamba Waras utawi Pura Luhur Tamba Waras silih tunggil pura sané magenah nampek sareng Gunung Batukaru. Magenah ring sisi Kelod Gunung Batukaru, ring Désa Sangketan, Kecamatan Penebel, Kabupatén Tabanan. Pura Tamba Waras wantah silih tunggil Pura sané genahnyane nampek sareng Pura Luhur Batukaru, lianan ring Pura Besi Kalung, Pura Muncak Sari, dan pura lianan. Pura Luhur Tamba Waras ketah kauningin pinaka Pura Tambo Waras sané kabaos genah tamba utawi usada ring jagate. Kawéntenan pura puniki kacihnayang antuk medalnyane sarana-sarana mabuat sané pinaka dasar makarya tamba. Pura puniki silih tunggil Pura Catur Angga, ngranjing pura Sad Khayangan. Puncak karya pujawali ring Pura Tambawaras inggih punika ring rahina Buda Umanis Prangbakat.

 Lelintihan 
Pura Tamba Waras kaadegang pantaraning abad 12. Saking lelintihanyane, raja Tabanan inggih punika Cokorda Tabanan sungkan rahat miwah nenten manggihin tamba anggén ngicalang sungkanidané. Raris makasami baudandan ida ngrereh tamba miwah raris ida ngamolihang cihna, ring dija ja wénten andus, irika jagi katemuang tambanidané. Risampune mamargi doh ring alas madurgama ring Batukaru, kapanggihin andus sané mawit saking klapa ring tanahe sané wénten ring tegalan tihing. Raris irika mapinunas mangda ngamolihang tamba. Risampune tamba punika kaaturang ring Raja Tabanan raris ida kenak sakadi jati mula. Punika mawinan genah kapanggihin tamba punika kawangun pura sané kawastanin Pura Tamba Waras.

 Pancoran Sapta Gangga Pura Tamba Waras 
Wénten pitung pancoran sané magenah ring wewidangan béji Pura Tamba Waras. Soang-soang pancoran punika inggih punika inggihnyané tirtha Sanjiwani, Kamandalu, Kundalini, Pawitra, Maha Pawitra, Pengurip, miwah tirtha Pasupati. Dudonan nglaksanayang panglukatan kakawitin antuk ngaturang pejati miwah canang ring soang-soang pancoran. Kalanturang antuk matur piuning sané kaenter olih jro mangku. Yéning sampun wusan muspa, lanturang antuk malukat ring pancoran sapta gangga. Ring soang-soang pancoran patut inem, basuh mua tur raup ring prarai ping 11. Sasampun malukat saking kauh ka kangin antuk raga marep kaja kalanturang antuk panyiraman toya olih jro mangku. Sasampun nika malukat antuk nyuh gading sané kabakta praragan. Lantur nunas tirta lan bija pinaka wangsuh padan ida. Pinih untat wawu magentos panganggé ring genah sané sampun kacumawisan.

 Pustaka 

Kategori:WikiTirta2
Kategori:WikiTirta